Mind tõukas ettevõtlusesse soov kontrollida enda elu ning unistus lõpetada raha pärast töötamine enne pensioniiga. Olin pikalt palgatööd teinud ning puhkusesse aega eriti ei investeerinud. Õnneks jõudis lõpuks kätte hetk, kus abiellusin ning sellest tulenevalt võtsin pikema puhkuse. Abikaasaga koos veedetud  aeg oli sedavõrd emotsionaalselt liigutav, et tekkis vastupandamatu soov selliste hetkede osakaalu oma elus kordades tõsta. Peale mõningast mediteerimist otsustasin, et ainus viis vaba aega oluliselt juurde saada on saavutada finantsiline sõltumatus tööandjast ning seda saab teha vaid hakates ettevõtjaks. Edasi toimuv oli üsna värvikas ja adrenaliinirohke, kuid asjade käik lühidalt nägi välja järgmine. Teatasin tööandjale, et lõpetan temaga lepingu, müüsime maha oma korteri, et saada kapitali ettevõtlusega  alustamiseks ning läksime mõneks ajaks reisima, et silmaringi avardada. Kolm aastat hiljem (täna) olen partner enda üles ehitatud trükikojas ArtPrint.